ועדת הכלכלה, כנסת 20, פרוטוקול מספר 485, 2017-03-22 17:30

יצחק וקנין: אני פותח את ישיבת ועדת הכלכלה.

יצחק וקנין: על סדר היום: תקנות הטיס (רישיונות לעובדי טיס) (תיקון מס'...), התשע"ו-2016.

יצחק וקנין: אני אומר בפתיחת הישיבה, מאחר ומליאת הכנסת מתנהלת כרגע, קיבלנו אישור מיוחד מיושב ראש הכנסת לקיים את הדיון.

יצחק וקנין: אומר עוד דבר מכיוון שבחצי שעה הקרובה יכול להיות שעוד שעה, רבע שעה, אני אעשה הפסקה של עשר דקות בגלל שיש חוק שלי חשוב מאוד, שצריך לעבור בשנייה ושלישית אז אני אקפוץ כמה דקות ואחזור לפה.

יצחק וקנין: אני לא אסגור את הישיבה רק נעשה הפסקה של 10 דקות, 7,8 דקות, אני אברך ואחזור.

יצחק וקנין: בכל אופן, אני פותח את הישיבה – תקנות הטיס.

יצחק וקנין: אנחנו כבר מכירים אחד את השני, את כל אלה שיושבים סביב השולחן.

יצחק וקנין: מי רוצה להציג את הדברים?

<אבישי פדהצור: ברשותך, אדוני, תודה רבה קודם כל.

<אבישי פדהצור: אנחנו מוקירי תודה ואסירי תודה לוועדה על שמצאה את זמנה ולכן, אנחנו נשתדל לייעל ולחסוך בזמנה היקר.

<אבישי פדהצור: התיקון שבפנינו הוא תיקון די פשוט - -

<לאה ורון: רק תציג את עצמך לוועדה.

<אבישי פדהצור: אני מהלשכה המשפטית ברשות התעופה האזרחית ואני הופקדתי על הליווי המשפטי של התיקון הזה.

<אבישי פדהצור: התיקון הזה, בליבתו, עניינו תיקון תקנה 36 שעוסקת בביצוע מבחן מעשי בטיסה.

<אבישי פדהצור: על רגל אחת אני אומר שהתקנה היום לוקה בכמה דברים: 1.

<אבישי פדהצור: היא לא מאפשרת ביצוע מבחן בטיסה במדמה טיסה אף אז שהפרקטיקה הזאת, הנוהג הזה, ההתנהלות הזאת היום הופכים יותר ויותר שכיחים, אז כל פעם שמישהו רוצה לבצע מבחן או חלקו במדמה טיסה צריך לבקש פטור מההוראות של התקנה.

<אבישי פדהצור: במציאות היום מדמי הטיסה הופכים טובים ואיכותיים יותר ויותר ולכן אנחנו רוצים למסד את זה.

<אבישי פדהצור: בנוסף, התקנה קצת מבולבלת, קצת ארכאית בניסוחיה ולכן, ניצלנו את ההזדמנות שאנחנו מתקנים אותה לעשות בה מעט סדר והיגיון בשביל שבאמת תתאים גם לחקיקה המקבילה, עדכנית בארצות-הברית וגם לחקיקה הישראלית המודרנית.

<אבישי פדהצור: אז בגדול, תיקנו שתיים או שלוש הגדרות, ואחרי זה החלפנו את כל תקנה 36.

<אבישי פדהצור: את רוב תקנה 36 שינינו רק צורנית אבל בגלל שהשינויים היו כל כך רבים החלטנו לכתוב אותה מחדש.

<אבישי פדהצור: אם יהיה צורך אני אפרט.

<אבישי פדהצור: אז ברשותכם, אני אתחיל בקריאה: תקנות הטיס (רישיונות לעובדי טיס)(תיקון מס' __), התשע"ו-2016

<אבישי פדהצור: מבחן מעשי, כפי שהוא מנוסח היום, מתייחס אך ורק לנושא של כושר ביצוע אף שהתקנות עצמן וגם מושגים דומים בתקינה של - - - עוסקים במיומנות, מה שמכונה בלעז "סקיל", ולכן החלטנו לשלב גם את הביטוי הזה בהגדרה של מבחן מעשי על מנת ליצור את שלמותו.

<אבישי פדהצור: יש לנו כבר היום הגדרה של מדמה, היא הגדרה לא מיטבית.

<אבישי פדהצור: החלטנו קצת לשנות אותה ולעבות אותה, ובין היתר לכלול בה התייחסות לנושא של צבירת ניסיון שהיום נעדר ממנה.

<אבישי פדהצור: שוב, הכל בהתאם למה שמאשר המנהל לאדם מסוים לגבי מתקן מסוים כי אלה דברים קזואיסטים שמתפתחים ממקרה למקרה ולכל, אין פה כוונה לקבוע אמות מידה כלליות אלא להתיר את זה בשיקול דעתו של מנהל רת"א, בכל מקרה לפי בקשה שתוגש לו.

<אבישי פדהצור: כאן פשוט מאוד ההגדרה שקיימת היום בתקנות ארכאית ומתייחסת לחוק הטיס הישן.

<אבישי פדהצור: החלטנו להחליף אותה בהתאמה לחוק הטיס החדש.

<אבישי פדהצור: עד כאן תיקון תקנה 1.

יצחק וקנין: יש הערות חברים?

יצחק וקנין: אין הערות.

יצחק וקנין: נצביע על תקנה 1.

יצחק וקנין: מי בעד?

יצחק וקנין: מי נגד?

יצחק וקנין: בעד – הרוב

יצחק וקנין: נמנעים – אין

יצחק וקנין: התקנה אושר.

<אבישי פדהצור: תודה אדוני.

<אבישי פדהצור: אני אסביר בתמצית: אנחנו מבקשים לקבוע כאן שלושה תנאי יסוד, שניים שאנחנו מחדדים ואחד שאנחנו פשוט משכתבים שקיים כבר היום.

<אבישי פדהצור: התנאי הראשון: מבחן מעשי בטיסה צריך להיערך לפי תכנית בחינה שאישרה רשות הרישוי.

<אבישי פדהצור: הפרקטיקה שצריכה להיות ושנוהגת היום לרוב היא שישנה תכנית לדוגמה שמפורסמת בידי הרשות, על מנת שהמבחן שאני עושה יוכר, הוא צריך להתאים לתכנית הזאת.

<אבישי פדהצור: אנחנו רוצים לטייב את הפרקטיקה הזאת ולהתנות כל בחינה באישור התכנית פרטנית מראש, וכך ליצור סדר ולמנוע מצבים שבהם בדיעבד נעשתה בחינה אבל התכנית שלפיה היא נעשתה לא ברורה או שיש בה חסרים ואי התאמות.

<איתי עצמון: כלומר האישור הוא פרטני כי לפי הנוסח, יכול לעלות מהנוסח שבעצם הרשות צריכה לאשר תכנית כללית, כמו שאמרת תכנית לדוגמה שלפיה יערך המבחן המעשי.

<אבישי פדהצור: תראה, יכול להיות שככה זה מנוסח אבל לא זאת הכוונה כי ברגע שרשות הרישוי קובעת דבר כללי כזה, היא עושה משהו שהוא בן פועל תחיקתי, מה שהיא מנועה לעשותו ולכן, אם יש צורך להוסיף את המילים למבחן או שהורתה עליו מבחן, כמו שיש בפסקה 2, אין מניעה, להיפך.

<אבישי פדהצור: אני חושב שגם משרד המשפטים יסכים שזו הערה טובה ונכונה.

<אבישי פדהצור: אז אני אשנה את פסקה 1: לפי תכנית בחינה שאישרה רשות הרישוי לנבחן.

<אבישי פדהצור: נוסיף את המילה הזאת.

<אבישי פדהצור: תודה רבה.

<שלמה סם אלימלך: זה מכסה גם כטב"מים?

<אבישי פדהצור: אין סיבה שלא במובן הזה שהתקנות האלה הן כלליות, הן לא מתייחסות לכלי טייס ספציפי.

<שלמה סם אלימלך: רק אתם ערים לפער הגדול שיש שם.

<אבישי פדהצור: באיזה עניין?

<שלמה סם אלימלך: בעניין של מה תכנית ההדרכה?

<שלמה סם אלימלך: כיצד יוכל מוציא רישיון בכטב"מ - - -

<אבישי פדהצור: התשובה היא כן.

<אבישי פדהצור: תכף ארז ישלים.

<אבישי פדהצור: אנחנו מודעים לזה שיש פער תקנתי.

<אבישי פדהצור: כטב"מ, כלי טייס בלתי מאוישים, בעוונותינו - -

יצחק וקנין: אני מבין.

<אבישי פדהצור: - - הטכנולוגיה מקדימה אותנו, ואם אתה מסתכל היום בתקנות הרישיונות מ-1981 על תיקוניהם, אתה לא מוצא שם שום התייחסות כמעט לנושא של כטב"מ.

<אבישי פדהצור: אתה לא נושא התייחסות לנושא כטב"מ.

<אבישי פדהצור: נקודה.

<אבישי פדהצור: רת"א היתה לפני כמה שנים בפני דילמה: או לגדוע את הפעילות הזאת באיבה עד לקידום תקנות או לבנות על בסיס ההסדרים הקיימים בשינוים המתחייבים תוך יצירת חליפות של פטורים והסדרים את ההוראות המתאימות.

<אבישי פדהצור: החלטנו ללכת על המסלול השני בשביל לא "להוציא להורג" רחמנא לצלן, את התעשייה המתפתחת הזאת.

<אבישי פדהצור: אני יכול לומר שאנחנו עובדים עכשיו על התקנות בנושא הזה, ואני יכול לומר שתוך כדי שאנחנו עובדים הן ממשיכות להשתנות כי המציאות הטכנולוגית פה רצה לפני כולנו אבל לשאלתך: מה שכתוב כאן, בשינויים המתחייבים, יחול גם על הנושא של רישוי כטב"מ.

<אבישי פדהצור: רישוי אישי לכטב"מ.

<אבישי פדהצור: "(2) בידי בוחן שרשות הרישוי הורתה עליו לנבחן;" פה עוד הוראה שאנחנו מבקשים לחדד בשונה לפרקטיקה שיש היום.

<אבישי פדהצור: היום, הפרקטיקה היא שיש בוחנים שהם מאושרים, וקורה לפעמים שהרוב המכריע של הציבור בא לרת"א, מבקש את מינוי הבוחן, אדם ספציפית, הבוחן מאושר תודה ושלום אבל אנחנו נתקלנו לא אחת ולא שתיים שבא אדם לאחר מעשה, לאחר שנבחן ואומר לרת"א: נבחנתי על ידי בוחן שאישרתם לחברי, אשרו גם לי אותו.

<אבישי פדהצור: זה מצב דברים שאנחנו לא רוצים אותו כי לפעמים יש אי התאמה כזאת או אחרת ובכלל שינוי אפילו במעמדו הרישויי של הבוחן.

<אבישי פדהצור: ולכן, אנחנו מעדיפים שהפרקטיקה שבינינו היא הנכונה ותעוגן במפורש והיא: בידי בוחן שרשות הרישוי הורתה עליו לנבחן.

<אבישי פדהצור: קרי – ביחד עם בקשתך לאישור תכנית הבחינה אתה מבקש את מינוי הבוחן, והבוחן ממנה לך ספציפית, ואתה יכול להעביר אותו, "לסחור" בו לאחר.

<אבישי פדהצור: 3 זה די שכתוב של מה שקיים היום כבר בתקנה בתוספת הנושא של מדמי טיסה.

<אבישי פדהצור: מבקשים שהבחינה תיערך בכלי טייס הרשום בפנקס כלי הטייס או במדמה טיסה, שזה לפי ההגדרה משהו שאישר המנהל למבחן מסוים במצגות מסוימות וכולי.

<אבישי פדהצור: אנחנו מבקשים להשאיר את זה עדין – היתה לנו הערה למה לא נרחיב לכלי טייס שרשום שלא בישראל.

<אבישי פדהצור: אנחנו את המבחנים הללו, שהם מבחנים מאוד רגישים, זו חוליה מאוד מאוד קריטית, רוצים שייעשו ככלל לכלי טייס הרשום בישראל, שאנחנו מכירים את האבא והאמא שלו, שאנחנו אחראים עליו מבחינת הכשירות האווירית הנמשכת.

<אבישי פדהצור: כמובן שאם תתקיימנה נסיבות חריגות שבהן לא יהיה מנוס מעריכת מבחן כאמור כלי טייס זר עם כל המורכבות של זה, יש את סעיף 165 לחוק הטיס, שמאפשר מתן פטור במקרה המיוחד אבל אלה חריגים שבחריגים שבנדירים, שאנחנו לא רוצים לחשוב אפילו על מיסודם לעת הזאת.

<איתי עצמון: פנקס כלי הטייס בישראל זה הפנקס המתנהל על פי סעיף 59 לחוק אני מבין.

<אבישי פדהצור: כן, בהחלט אדוני, ולכן אולי נכון לתקן פה את המונח.

<אבישי פדהצור: אנחנו כתבנו פה: פנקס כלי הטייס בישראל.

<אבישי פדהצור: היום בחוק הטיס כבר מוגדר פנקס הרישום וזו התיבה הנכונה.

<אבישי פדהצור: אני מודה על ההערה.

יצחק וקנין: אני מציע שתקריא עד הסוף.

<אבישי פדהצור: פה שוב, אנחנו די משכתבים את מה שכבר קיים תוך כדי עשיית סדר.

<אבישי פדהצור: מבקשים שכל ההוראות שמתייחסות לתפקידו של הבוחן ולאחריותו של הבוחן ולחלוקת העבודה בינו לבין הנבחן תהיה בתקנת משנה (1).

<אבישי פדהצור: היום למשל הנושא של מי הטייס המפקד מופיע בכלל בסוף התקנה וזה לא נכון.

<אבישי פדהצור: כמו שאמרנו, אנחנו רוצים שיהיה סדר קוהרנטי למי שקורא את זה, שתורתו תהיה ברורה לנגד עיניו.

<אבישי פדהצור: יש פה אולי תיקון נוסח שאני אבקש לעשות בפסקה (2): במקום ישמש כטייס מפקד שיהיה בתפקיד טייס מפקס כי לימדו אותנו בנוסח החוק ש"כ" זה כאילו והוא לא כאילו, הוא - - - אז רק את התיקון הזה אני אעשה עכשיו, ברשותכם, תוך כדי תנועה.

<אבישי פדהצור: שוב, די מעתיקים הוראה שכבר קיימת היום בתוספת התייחסות למדמה הטיסה ומשמעותה מאוד ברורה: אתה מבקש את המבחן, אתה צריך לדאוג בצד אישור תכנית הבחינה וכולי, שיהיה לך את כלי הטייס או מדמה הטיסה המתאימים לביצוע המבחן.

<אבישי פדהצור: שוב, אגמנו לכאן את כל הנושאים ששייכים לעניין.

<אבישי פדהצור: עשינו קצת סדר בין פסקאות המשנה בתוך תקנת משנה ד' הקיימת היום.

<אבישי פדהצור: - - - הנבחן קודם לנושא המעשי של הטיסה אז העברנו את פסקה (5) או (4) אם אני לא טועה לפסקה (1).

<אבישי פדהצור: אני יכול לפרט יותר פה, אם יש צורך, את הנושא של שינוי הסדר אבל נראה ליש אין צרך.

<אבישי פדהצור: כל הנושא של התחולה של המבחן – התאמנו את זה לנוסח שקיים גם בהוראות השר.

<אבישי פדהצור: תרגילים שהבחנו שם בין מצבים רגילים וכללי הטיסה המתאימים, יש כמה כלולים של סוגי טיסה, לא פירטנו פה את כולם כי מטבע הדברים, הרישיון או ההגדר מכתיבים מהם כללי הטיסה שטסים לפיהם, אם זה כללי טיסת ראייה מבוקרת או טיסת מכשירים וכולי ולכן, לא פירטנו את זה אלא הסתפקנו בקביעה של כללי הטיסה המתאימים לעניין.

<אבישי פדהצור: מצבים לא שגרתיים ומצבי חירום זה עוד חידוד שעשינו.

<אבישי פדהצור: זה קיים בשפה המקצועית התעופתית, יתקנו אותי אנשי המקצוע שיהיה צורך.

<אבישי פדהצור: מצבים לא שגרתיים הם לא בהכרח מצבי חירום אלא הם מצבים שבהם תפקוד המטוס או תפקוד הטייס נדרש שלא לפי ההתנהלות הרגילה, המקובלת והשגרתית, וזה שונה ממצבי חירום ולכן, אלה שני ראשי עניין שהפרדנו ביניהם כי ההדרכות ביניהם שונות.

<אבישי פדהצור: חדדו נא אותי אם טעיתי.

<שי פופר: לא, לא טעית.

<אבישי פדהצור: הטסה מדויקת וחלקה, שוב חלק מזה.

<אבישי פדהצור: יכולת הנבחן לקבלת החלטה מהירה ואופן שיפוטו – אין מה להרחיב.

<אבישי פדהצור: ויכול להיות שליטה של נבחן בתפקיד טייס מפקד – אם רישיון ההגדר מעניק לו את הזכות.

<אבישי פדהצור: לא כל רישיונות ההגדר מעניקים את הזכות.

<אבישי פדהצור: היום זה מנוסח כאילו בכל מקרה הוא צריך להוכיח את יכולותיו כטייס מפקד – מיותר.

<אבישי פדהצור: סעיף ה – העתקנו מה שקיים: כלל התנהגות קיים כבר היום בתקנת משנה 36ה.

<אבישי פדהצור: לא נגענו בה.

<ארז פלס: - - -

<אבישי פדהצור: נכון, סליחה, מר פלס מוסיף: מחקנו פה את המילה "בטיסה" כי כמו שאמרנו, חלק ממהות התיקון זה להוסיף את האפשרות לעשות את זה במדמה.

<אבישי פדהצור: מדמה איננו בטיסה ולכן, ההסתפקות היא במבחן עצמו ולא במבחן בטיסה.

<אבישי פדהצור: תודה רבה לארז.

<אבישי פדהצור: שוב, העתקה של מה שקיים היום – רשאי ולא חייב לפי שיקול דעתו וכמובן, לפי מהות הפגם בבחינה.

<אבישי פדהצור: שוב, העתקנו תקנה שקיימת היום.

<אבישי פדהצור: ככלל, בנסיבות האלה היתה יכולה לעלות הטענה: חברים, הנבחן הוא אולי נוסע, אולי יש מגבלות על הפעלת כלי טייס בעת מבחן עם נוסעים ולכן באה ההוראה הזאת ואומרת: חברים, לצורך זה, ככל שיש הוראה שמגבילה זה לא חל.

<אבישי פדהצור: אני לא יודע עד כמה ההוראה הזאת באמת חיונית היום לאור העובדה שאיש צוות לחוק הטיס מוגדר גם כמי שנמצא בתהליכי רישוי או בחינה אבל העדפנו לא לערער את האבן הזאת כי אנחנו לא יודעים מה תהיינה השלכות הרוחב של זה, ובסך הכל העתקנו את מה שיש ויישמנו אותו.

<איתי עצמון: רציתי לשאול: יש שינוי בנושאים שבהם אמור להיבחן הנבחן לעומת המצב היום.

<אבישי פדהצור: בהחלט.

<איתי עצמון: אני לא יודע אם הסיטואציה הזאת קיימת, פשוט השאלה התעוררה אצלי אגב העיון בתקנת התחילה, תקנה 3.

<איתי עצמון: אם אדם הגיש בקשה על סמך המצב הקיים היום והבקשה שלו באיזה שהוא הליך אישור, אם קיים בכלל דבר כזה, והוא יודע שהוא אמור להיבחן בנושאים שקבועים היום בתקנה 36ד ועכשיו אתם מוסיפים נושאים, השאלה אם אין צורך לתת לזה ביטוי בהוראות מעבר או תחולה?

<ארז פלס: אני ראש אגף רישוי עובדי טייס.

<ארז פלס: הפרקטיקה הנוהגת שבמבחן מתייחסים מצבים אלה - זה היה יותר לעשות סדר בהגדרה בתקנה 36 אבל אין שינויים מהותיים בדרישות שלנו במבחנים.

<איתי עצמון: כלומר, אין מצב שבו אדם נכנס להליך הזה של אישור הבחינה שלו או בקשה לבחינה והוא חשב שהוא נבחן על נושאים מסוימים ועכשיו התקנות ייכנסו לתוקף בתוך 30 יום ויהיו נושאים נוספים?

<ארז פלס: לעניין התקנה הזאת והשינוי המתבקש אין חשש כזה.

יצחק וקנין: ארז שאלה כללית: כמה כלי טייס יש לכם סך הכל מרושיינים היום?

<גד רגב: 550 בערך.

יצחק וקנין: כולל מסוקים?

<גד רגב: כן.

<גד רגב: הכל מכל וכל במדינת ישראל, לא כולל כטב"מים, עוד 60,70 - -

יצחק וקנין: כטב"מים – לא נוגעים בזה.

יצחק וקנין: אני מדבר על כלי טייס מאוישים שצריך טייס.

יצחק וקנין: כמה טייסים בסך הכל?

<ארז פלס: טייסים פעילים היום כ-2,800.

יצחק וקנין: אם זכור לי, אני מנסה לשחזר, הקביעה לגבי מבחן שנעשה לטייס היא בדרך כלל עד גיל 60 זה היה פרק זמן מסוים, אם אני לא טועה, נכון?

יצחק וקנין: ואחרי גיל 60 קבענו איזה פרמטרים יותר תכופים למבחנים.

<אבישי פדהצור: זה תעודה רפואית, אדוני, אם אני לא טועה.

<ארז פלס: ההתייחסות שאדוני העלה זה אכן לתעודה הרפואית ועסקנו בזה באחד התיקונים, ובאמת גיל 60, תלוי בסוג התעודה הרפואית ובהתאם לסוג הרישיון, יש שינויים בגילאים שונים.

<ארז פלס: באחת מהתעודות גיל 60 באמת מהווה את נקודת ההחלטה.

<ארז פלס: בסוג תעודה אחר זה גיל 50 וגיל 40, זה תלוי בסוג התעודה.

יצחק וקנין: בסדר.

יצחק וקנין: יש הערות חברים?

<לאה ורון: תפרטו קצת על הבחינות עצמן.

<לאה ורון: אני מבינה שהשימוש במדמה טיסה כבר נעשה אצלכם, זה לפי עמוד 4 בדברי ההסבר.

<לאה ורון: תפרטו מה ההבדל בין מדמה טיסה, מה ההבדל בבחינות מעשיות, כל כמה זמן נדרש טייס לעבור את הבחינות האלה?

<לאה ורון: תנו קצת נתונים רוחביים לתקנות.

יצחק וקנין: דרך אגב, אם אני לא טועה, מתוך הסיורים שעשיתי, אני חושב שכל הנושא של מדמה טיסה עבר שדרוג מקצה לקצה.

יצחק וקנין: אני ראיתי את זה בתל-נוף לא בביקור של חוק הטיס, במסגרת אחרת.

יצחק וקנין: אפילו אני עליתי על המדמה טיסה.

יצחק וקנין: מזל שלא טסתי.

יצחק וקנין: ..

<ארז פלס: הוא נחת בשלום?

<לאה ורון: תודה לאל.

יצחק וקנין: כן.

יצחק וקנין: אני חושב שאפילו היתה תכנית לא מזמן שהראו איך עושים את הדמי טיסה, איך אתה ממש מטיס מטוס.

יצחק וקנין: כמעט ואין הבדל לפי - -

<לאה ורון: אבל חייב להיות הבדל מאוד גדול בעלויות.

<ארז פלס: יש כמה הבדלים: אכן נכון, מדמה הטיסה היום משוכללים, משתכללים, ממשיכים להשתכלל הרבה יותר ממה שהיה בעבר והם מדמים את רוב חלקי הטיסה, תלוי שוב בסוג המאמן המדמה.

<ארז פלס: הם מדמים את הטיסה ברמה מאוד מאוד גבוהה.

<ארז פלס: יש היום מדמי טיסה שאתה יכול להוציא רישיון, לקבל רישיון במדמה בלי שראית אווירון, בלי שטסת אפילו טיסה אחת.

<ארז פלס: הדרישות למבחנים לא נגזרות מאם המבחן התבצע במדמה או במטוס.

<ארז פלס: יש לפי סוג הרישיון וסוג ההפעלה, מזה נגזר אחת לכמה זמן אתה נדרש לעבור מבחן תקופתי.

<ארז פלס: את המבחן ניתן עשות, אם יש מדמה מתאים, זה לא תמיד.

<ארז פלס: לכל התעופה הכללית, להליקופטרים במדינת ישראל אין מדמי טיסה, בטח לא ברמה הנדרשת בשביל שיוכלו להיבחן בהם אבל את המבחן עצמו ניתן לעשות אם יש מדמה מתאים במדמה, ואם אין אפשר לעשות אותו במטוס.

<לאה ורון: כל כמה שנים?

<לאה ורון: תן טווחים.

<ארז פלס: אני אתן: זה נע משנתיים שזה לטייס פרטי או טייס מסחרי בהפעלה כללית ומגיע לחצי שנה בהפעלה של טייס מסחרי בחברות שמובילות נוסעים, אחת לחצי שנה.

<ארז פלס: אני אוסיף עוד דבר – אחד היתרונות הגדולים של המדמה שאפשר לתרגל חירומים, תרגילי חירום, שבמטוס אתה נזהר מלעשות אותם כדי שלא תמצא את עצמך איפה שלא רצית להיות.

<לאה ורון: טייס מסחרי שמטיס נוסעים חייב בבחינה מעשית בכל חצי שנה?

<ארז פלס: נכון.

יצחק וקנין: לאה, הוא מטיס 400 איש למעלה.

יצחק וקנין: הוא יודע מה קרה לו בחצי שנה?

יצחק וקנין: אני לא פעם אמרתי את זה שאם העברנו את החיסיון – את כל החיסיון בנינו על זה שהטייס לוקח 400 אנשים ואם לא נלך למקסימום האפשרי של גילוי נאות, שיגיד מה קרה לי בטיסה, עשיתי טעות כזאת או אחרת, משרד המשפטים עמד על רגלים אחוריות אבל בסוף, אני אומר: כל הכבוד למשרד המשפטים שהשכילו והבינו את הערך של חיי אדם, שיותר חשוב מאשר מי נותן חיסיון לטייס.

יצחק וקנין: אני חושב שאין ספק שזה אחד הדברים שאי אפשר להתווכח עליהם.

יצחק וקנין: בכל זאת, זו אחריות כבדה, יש מטוסים של 400 ושל 700 נוסעים.

יצחק וקנין: תארי לעצמך.

יצחק וקנין: ..

<לאה ורון: אני רק שמחה לשמוע.

<לאה ורון: עכשיו נשאר להם רק לפרט על העלויות.

<ארז פלס: אני יכול להוסיף דבר אחד, שבסוגים מסוימים של מטוסים שיש להם גם מדמים וגם נהגו לעשות עליהם את המבחנים התקופתיים, גילו בעולם, לאו דווקא אצלנו, שלעתים תרגולי החירום שאתה עושה בטיסה מכניסים אותם למצב חירום כולל תאונות שלא שווה - יש יותר תאונות באימונים ממה שזה קורה בחיים ולכן, הסיטו את התרגילים המסוכנים היותר מורכבים, גם מי שמתרגל בטיסה, אז דברים שניתן לעשות במדמה, עושה במדמה.

<ארז פלס: דברים שלא ניתן, הוא לוקח טווחי ביטחון ולא מתרגל ממש במגבלה הקיצונית כדי להתרחק.

<ארז פלס: המדמה מאפשר לך לעשות את זה בתנאי אמת.

<שלמה סם אלימלך: אני רוצה להוסיף דבר אחד בעניין שארז כרגע אמר – אני בא מעולם התעופה ומנהל בית ספר.

<שלמה סם אלימלך: אחת מהבעיות העיקריות שיש לנו זה הזמינות של שדות התעופה שיש להם אפשרות לתרגל שם טיסת מכשירים.

<שלמה סם אלימלך: מי שצריך לעשות הגדר מכשירים זה כל המסחריים, צריך שיהיה להם הגדר כזה, אין בארץ יכולת להתאמן.

<שלמה סם אלימלך: המקום היחידי שאפשר לעשות את זה וגם לעבור מבחן הוא באמת באותם מדמים.

<שלמה סם אלימלך: כרגע אצלנו זה נובע מחוסר ברירה, זה או פה או בקפריסין.

יצחק וקנין: מזלנו שלא סגרו לנו את חיפה.

יצחק וקנין: היינו נשארים עם נתב"ג - -

<שי פופר: אין אפשרות בחיפה לעשות מכשירים.

יצחק וקנין: לא, אני אומר הרי גם את הרצליה, שזה המקום היחידי שבו מלמדים טיסה ומכשירים, גם האו בדרך להיסגר.

<שלמה סם אלימלך: עבדנו על זה לא מעט.

<שי פופר: אני ממועדון התעופה הישראלי.

<שי פופר: אמרו פה את הדברים העיקריים.

<שי פופר: אני רק רוצה לברך את רת"א כי אני חושב שזה צעד מאוד חשוב ובכיוון הנכון.

<שי פופר: אני מקווה רק שימשיכו את זה בקטע של אתגרי מכשירים לטייסים פרטיים.

יצחק וקנין: איך אמרו הגששים?

יצחק וקנין: עם האימונים יבוא הגובה.

יצחק וקנין: חברים, בואו נתקדם.

<שלמה סם אלימלך: לפני שמסכמים את הסעיף הזה, יש לי שאלה: אתה ציינת קודם שאתם רוצים קצת להרחיב או להקל את העניין ש - - - או שלא כטייס מפקד.

<אבישי פדהצור: רק אם הוא לא מבקש זכויות לשמש בתפקיד טייס מפקד.

<אבישי פדהצור: התקנה היום כנוסחה מחייבת אותך, ככה כתוב: יכולת שליטתו של הנבחן כטייס מפקד - -

<שלמה סם אלימלך: בא בן אדם, הוא רוצה עכשיו להוציא רישיון טייס פרטי, הכי פשוט.

<שלמה סם אלימלך: הוא אומר שהוא רוצה להיות טייס מפקד.

<אבישי פדהצור: בוודאי.

<ארז פלס: אני אסביר מאיפה באה ההגדרה הזאת: יש מצבים שבהם אתה רוצה להוציא רישיון במטוס דו-טייסי ורק לרמת טייס משנה.

<ארז פלס: התקנה היום בנוסחה הקיים מחייבת אותך להפגין יכולות של טייס מפקד אבל לא ביקשת את זה, אתה לא רוצה את זה לא הוכשרת לזה.

<ארז פלס: לכן, תיקנו את זה פה והוספנו במפורש את האפשרות שזה בתלות מה שאתה מבקש.

<ארז פלס: לא אדרוש ממך מה שאתה לא רוצה.

<שלמה סם אלימלך: בסדר גמור.

<שלמה סם אלימלך: הבנתי.

יצחק וקנין: עוד הערות?

יצחק וקנין: אני מבין שאנחנו נצביע על סעיף 2 כולל התיקונים שהוצעו פה.

יצחק וקנין: מי בעד סעיף 2 כולל כל התיקונים?

יצחק וקנין: בעד – הרוב

יצחק וקנין: נמנעים – אין

יצחק וקנין: סעיף 2 אושר.

יצחק וקנין: 3 – תחילה.

<אבישי פדהצור: בהמשך להערתו של היועץ המשפטי והבהרתו של ארז, התקנות האלה בסך הכל מעגנות מצב עובדתי קיים, נותנות לו את הלבוש המשפטי המתאים ולכן לא צריכים תקופת התאמה או מעבר כי גם תכניות הלימודים ותכניות הבחינה שמאושרות היום מאושרות כפי אמות המידה שכבר כאן - -

<לאה ורון: כמה שנים או חודשים אתם משתמשים בסימולטורים ומאפשרים לכם לעשות בחינות מעשיות?

<ארז פלס: אני אגיד שתחילת השימוש לדעתי באמצע אולי שנות ה-70.

<לאה ורון: גם לשם הבחינות המעשיות?

<ארז פלס: כן.

<לאה ורון: אני לא מדברת על השימוש לצורך תרגול.

יצחק וקנין: אפשר להצביע על תחולה.

יצחק וקנין: מי בעד סעיף 3, תחילתן של התקנות?

יצחק וקנין: בעד – הרוב

יצחק וקנין: נמנעים – אין

יצחק וקנין: התקנות אושרו.

יצחק וקנין: אנחנו נעשה הפסקה עד 17:00.

יצחק וקנין: הישיבה נעולה.